
	« Σειρά  Διαλέξεων Ανοικτού  Πανεπιστημίου  Κύπρου»   ( 4ος κύκλος )


	Διάλεξη
του Αλκίνοου Ιωαννίδη

Τραγούδι, η ανάσα του ανθρώπου στους αιώνες
στο Σπίτι της Κύπρου


Παρουσία του Διευθυντή των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κυπριακής Δημοκρατίας κ. Παύλου Παρασκευά και πλήθους κόσμου, ο Αλκίνοος Ιωαννίδης μίλησε, την Παρασκευή 11 Οκτωβρίου 2019 στο Σπίτι της Κύπρου στην Αθήνα, στο πλαίσιο του 4ου κύκλου της «Σειράς Διαλέξεων Ανοικτού Πανεπιστημίου Κύπρου», με θέμα «Τραγούδι, η ανάσα του ανθρώπου στους αιώνες».
Τον αγαπημένο δημιουργό και το πολυπληθές ακροατήριο καλωσόρισε στο Σπίτι της Κύπρου η Μορφωτική Σύμβουλος της Πρεσβείας της Κυπριακής Δημοκρατίας δρ Νάντια Στυλιανού, η οποία προλογίζοντας την εκδήλωση, αναφερόμενη στον Αλκίνοο Ιωαννίδη, επεσήμανε ότι πρόκειται για «μια κυπριακή φωνή που, κουβαλώντας την εντοπιότητά της, δραστηριοποιείται εδώ και δεκαετίες στον ελλαδικό χώρο, έχοντας αγαπηθεί ιδιαίτερα από το ελλαδικό κοινό. Οι συνθέσεις του Αλκίνοου Ιωαννίδη, με το διακριτικό τους ηχόχρωμα, αντλούν την αξία και τη δύναμή τους από τη δημοτική μας παράδοση, πραγματώνοντας τη σύμμειξη φωνητικών στοιχείων της αέρινης χροιάς του Κόσμου της Κύπρου από τη μια και της Ελλάδας από την άλλη ».
Ο Διευθυντής των Πολιτιστικών Υπηρεσιών, κ. Παύλος Παρασκευάς, μετέφερε τον θερμό χαιρετισμό του Υπουργού Παιδείας, Πολιτισμού, Αθλητισμού και Νεολαίας δρος Κώστα Χαμπιαούρη. Στον χαιρετισμό του ο κ. Υπουργός καλωσόρισε τον Αλκίνοο Ιωαννίδη ως «έναν σπουδαίο καλλιτέχνη, τραγουδιστή και τραγουδοποιό της Κύπρου … άξιο πρεσβευτή μας στην Ελλάδα και το εξωτερικό».

Χαιρετισμό απέστειλε, επίσης, ο Διευθυντής Διοίκησης και Οικονομικών του Α.Π.ΚΥ., κ. Χριστόφορος Χριστοδουλίδης, τον οποίον διάβασε η Προϊσταμένη της Μονάδας Υποστήριξης Φοιτητών και Προγραμμάτων Σπουδών κ. Έλενα Γρηγορίου. Εκ μέρους του Ε.Π.Ο.Κ. χαιρετισμό απέστειλε η Αντιπρόεδρος του Ομίλου κ. Παρασκευή Μπάρδη.

Στο πλαίσιο της διάλεξής του, ο Αλκίνοος Ιωαννίδηε συζήτησε και πραγματεύτηκε την αντίληψη του για το τι εστί τραγούδι, την αδήριτη σχέση της μουσικής και του ήχου με τη ζωή αλλά και τον ρόλο της παράδοσης και της θρησκείας στη διαμόρφωση της μουσικής. Ο τραγουδοποιός μέσα από μια ιστορική αναδρομή αναφέρθηκε στη γέννηση, πρώτα, του ήχου και στη συνέχεια τη δημιουργία της μουσικής από τον άνθρωπο. Η μουσική παρουσιάστηκε ως μια από τις σημαντικότερες μορφές ενέργειας, πιστός σύντροφος και υπηρέτης του ανθρώπου κατά τη διάρκεια της ζωής του, από τη γέννηση έως τον θάνατό του.  ¨όπως επεσήμανε, η μουσική, είναι μια ιερή τέχνη που κουβαλά και προωθεί ιστορίες, χαρούμενες ή λυπημένες, διαμέσου των αιώνων, για όσο υπάρχουν άνθρωποι.

Μετά την ολοκλήρωση της διάλεξης ακολούθησε ανοικτή συζήτηση με τη συμμετοχή του ακροατηρίου.

14 Οκτωβρίου 2019

